b'\n_START_ARTICLE_\nKonstantin von Neurath\n_START_SECTION_\nBiografija\n_START_PARAGRAPH_\nBaig\xc4\x99s teis\xc4\x97s mokslus Berlyno universitete vert\xc4\x97si priva\xc4\x8dia praktika. 1901\xc2\xa0m. prad\xc4\x97jo dirbti Vokietijos U\xc5\xbesienio reikal\xc5\xb3 ministerijoje, dirbo konsulu Londone, Konstantinopolyje. Dalyvavo Pirmajame pasauliniame kare, buvo su\xc5\xbeeistas, apdovanotas Gele\xc5\xbeiniu kry\xc5\xbeiumi._NEWLINE_1917\xe2\x80\x931918\xc2\xa0m. vadovavo Viurtembergo vyriausybei. Gr\xc4\xaf\xc5\xbe\xc4\x99s \xc4\xaf diplomatin\xc4\x99 tarnyb\xc4\x85 1919\xe2\x80\x931932\xc2\xa0m. buvo Vokietijos ambasadoriumi Danijoje, Italijoje bei Did\xc5\xbeiojoje Britanijoje._NEWLINE_1932\xc2\xa0m. gr\xc4\xaf\xc5\xbeo \xc4\xaf Vokietij\xc4\x85 ir dirbo U\xc5\xbesienio reikal\xc5\xb3 ministru Franco Papeno bei Kurto \xc5\xa0leicherio vyriausyb\xc4\x97se. Juo liko ir vyriausyb\xc4\x99 suformavus A. Hitleriui._NEWLINE_Tuo laikotarpiu Vokietija i\xc5\xa1stojo i\xc5\xa1 Taut\xc5\xb3 Lygos, remilitarizuotas Reino kra\xc5\xa1tas, pasira\xc5\xa1ytas Antikominterno paktas. Reng\xc4\x97 diplomatin\xc4\xaf u\xc5\xbenugar\xc4\xaf prijungiant prie Vokietijos Saro kra\xc5\xa1t\xc4\x85 (1935\xc2\xa0m.), Vokietijai atsisakant Lokarno sutar\xc4\x8di\xc5\xb3 (1936\xc2\xa0m.) bei Versalio sutarties karini\xc5\xb3 dali\xc5\xb3, rengiant Austrijos an\xc5\xa1lius\xc4\x85._NEWLINE_1938\xc2\xa0m. vasario 4 d. nesutikdamas su agresyvia Vokietijos u\xc5\xbesienio politika atsistatydino i\xc5\xa1 URM vadovo pareig\xc5\xb3, ta\xc4\x8diau liko vyriausyb\xc4\x97je ministru be portfelio. Jo \xc4\xafp\xc4\x97diniu tapo J. Ribentropas._NEWLINE_1939\xc2\xa0m. kovo m\xc4\x97n. paskirtas pirmuoju Bohemijos ir Moravijos reichsprotektoriumi. A. Hitleris nebuvo patenkintas jos veikla, priekai\xc5\xa1tavo d\xc4\x97l tariamai neefetyvios kovos su \xc4\x8dek\xc5\xb3 pasiprie\xc5\xa1inimo jud\xc4\x97jimu, tod\xc4\x97l 1941\xc2\xa0m. rugs\xc4\x97jo m\xc4\x97n. protektoriaus pavaduotoju paskyr\xc4\x97 R. Heidrich\xc4\x85. Iki 1943\xc2\xa0m. rugpj\xc5\xab\xc4\x8dio m\xc4\x97n., kol buvo atstatydintas, pareigas \xc4\x97jo tik formaliai. \xc5\xa0iame poste j\xc4\xaf pakeit\xc4\x97 Vilhelmas Frikas._NEWLINE_Niurnbergo procese kaltintas dalyvavimu ruo\xc5\xa1iant kar\xc4\x85, veiksmais, pa\xc5\xbeeid\xc5\xbeian\xc4\x8diais tarptautines sutartis, karo nusikaltimais ir nusikaltimais prie\xc5\xa1 \xc5\xbemonij\xc4\x85. Pripa\xc5\xbeintas kaltu ir nuteistas 15 met\xc5\xb3 kal\xc4\x97ti. \xc5\xa0pandau kal\xc4\x97jime j\xc4\xaf i\xc5\xa1tiko miokardo infarktas, tod\xc4\x97l 1953\xc2\xa0m. d\xc4\x97l prastos sveikatos b\xc5\xabkl\xc4\x97s i\xc5\xa1laisvintas anks\xc4\x8diau laiko.'